
A keleti liliomon (Lilium orientale) leggyakrabban előforduló vírusok azonosítása molekuláris módszerekkel

Összefoglaló

2013 nyarán dr. Eke Sándor liliomtermesztő segítségért fordult a Növénykórtani Tanszék munkatársaihoz. A Lilium orientale növényeken klorózis, enyhe mozaikos tünet és gyenge növekedés volt megfigyelhető. A termelő évtizedes tapasztalatában és korszerű technológiájában bízva az abiotikus tényezők által kiváltott kórokokat elvetettük. A növényeket károsító kórokozók közül számos vírus okozhat hasonló tüneteket a keleti liliomon. Célul tűztük ki egy molekuláris, örökítőanyag alapú diagnosztikai módszer fejlesztését, amivel minden kétséget kizáróan azonosíthatjuk a kórokozókat.
Számos irodalmai adat összegyűjtése után összeállítottunk egy olyan polimeráz láncreakción alapuló detektálási eljárást, ami alkalmas a Potyvirus, Potexvirus, Cucumovirus, Tobamovirus, Nepovirus nemzetségekbe tartozó vírusok kimutatására.
A dabasi liliom kertészetből származó Lilium orientale 'Conca D'or' mintákban komplex vírusfertőzöttséget diagnosztizáltunk. A Cucumovirus, Tobamovirus, Nepovirus nemzetségekbe tartozó vírusokat nem detektáltunk, viszont a Carlavirus nemzetségre specifikus PCR során keletkező termékből arra következtettünk, hogy a nemzetségbe tartozó vírus is jelen van a növényben. A fajszintű azonításhoz szükséges szekvenciaanalízis folyamatban van.
A szekvencia analízis alapján a Potyvirus nemzetségbe tartozó Lily mottle virus is kimutatható a mintában. Az NCBI adatbázisban még nem áll rendelkezésre magyar LMoV adat. A mi izoláltunkról származó LMoV szekvenciaadat az első Magyarországról.
A begyűjtött mintából két különböző Plantago asiatica mosaic virus (PlAMV) izolátumot azonosítottunk. Magyarországról elsőként és Európában negyedikként számolunk be a vírus megjelenéséről hajtatott liliomon. A szekvenciák NCBI adatbázisba való feltöltése folyamatban van, így magyar szekvenciákkal is bővül az adatbázis.
A tünetes liliomokon nem figyeltük meg a PlAMV-re jellemző nekrotikus tüneteket, ez azzal magyarázható, hogy a mintákat nyáron gyűjtöttük, amikor a tünetek maszkírozódnak. Viszont a téli hajtatás időszakában, ezekben a tételekben jelentős kárra lehet majd számítani. Holland vizsgálatok szerint a kár a Lilium orientale esetében a vágott virág termesztésben 80 %-nál nagyobb is lehet.
Amint elegendő szekvenciaadat áll majd rendelkezésünkre, akkor a költségek csökkentése érdekekében, tervezzük kiváltani a szekvenálást restrikciós hasítóenzimek használatával, vagy fajspecifikus Nested-PCR-rel. A változtatásokkal a módszer tömegtesztelésre is alkalmas lehet.



